73/2022

Útdráttur

Fjarskiptafyrirtækið Y höfðaði mál gegn F og krafðist ógildingar á úrskurði Ú þar sem staðfest var ákvörðun F um afturköllun á tíðniheimild sem Y hafði fengi úthlutað 2017 í kjölfar uppboðs á slíkum heimildum. Þá krafðist Y einnig viðurkenningar á bótaskyldu F vegna ætlaðs ólögmætis fyrrgreindrar ákvörðunar. Í dómi héraðsdóms, sem staðfestur var með vísan til forsendna, var rakið að með skírskotun til atvika og gagna málsins yrði ekki fallist á að rannsókn þess hafi verið ábótavant, að F hafi ekki gætt leiðbeiningarskyldu eða að afturköllunin hafi farið í bága við meðalhófs- eða jafnræðisreglu stjórnsýslulaga nr. 37/1993. Afturköllun á tíðniheimild til Y hafi verið lögmæt og var F því sýknað af öllum kröfum Y.

Dómur Landsréttar

Mál þetta dæma landsréttardómararnir K-kk-nf H-kk-nf, R-kvk-nf B-kvk-nf og S-kk-nf S-kk-nf.

Málsmeðferð og dómkröfur aðila

1

Áfrýjandi skaut málinu upphaflega til Landsréttar 15. nóvember 2021. Ekki varð af fyrirhugaðri þingfestingu þess 12. j anúar 2022 og áfrýjaði hann öðru sinni 7. febrúar sama ár. Áfrýjað er dómi Héraðsdóms Reykjavíkur 18. október 2021 í málinu nr. E-6378/2020.

2

Áfrýjandi krefst þess að ógiltur verði úrskurður úrskurðarnefndar fjarskipta- og póstmála 31. mars 2020 í máli nr. 5/2019, þar sem staðfest var ákvörðun Póst- og fjarskiptastofnunar 23. ágúst 2019 í máli nr. 18/2019 um afturköllun á tíðniheimild áfrýjanda. Áfrýjandi krefst jafnframt viðurkenningar á bótaskyldu stefnda vegna fyrrgreindrar afturköllunar á tíðniheimild hans. Þá krefst áfrýjandi málskostnaðar í héraði og fyrir Landsrétti.

3

Stefndi krefst staðfestingar hins áfrýjaða dóms og málskostnaðar fyrir Landsrétti.

4

Með lögum nr. 75/2021 um Fjarskiptastofu, sem tóku gildi 1. júlí 2021, var nafni Póst- og fjarskiptastofnunar breytt og heitir stofnunin nú Fjarskiptastofa.

Niðurstaða

5

Svo sem nánar er rakið í hinum áfrýjaða dómi er mál þetta sprottið af þeirri ákvörðun stefnda 23. ágúst 2019, sem staðfest varmeð úrskurði úrskurðarnefndar fjarskipta- og póstmála 31. mars 2020, að afturkalla tíðniheimild er áfrýjandi fékk úthlutað 7. júlí 2017 á grundvelli útboðs á tíðniheimildum sem fram fór á því ári. Um málsatvik og málsástæður aðila sem að þessu lúta er vísað til hins áfrýjaða dóms.

6

Fyrir Landsrétti byggir áfrýjandi á málsástæðu sem hann hafði ekki uppi í héraði.

Þannig er í greinargerð áfrýjanda til Landsréttar rakið að fyrir héraðsdómi hafi stefndi haldið því fram að til þess að uppfylla skilyrði um notkun verði þjónusta að hafa verið notuð af endanotendum og hafi stefndi í því sambandi vísað til greinar 3.4.2 í uppboðsskilmálum Póst- og fjarskiptastofnunar frá 12. apríl 2017. Því næst er í greinargerðinni vikið að því að þriðji kafli uppboðsskilmálanna hafi almennt fjallað um uppboðsandlag og kafli 3.4 haft að geyma tæknilegar lýsingar á þeirri tíðni sem úthlutað hafi verið áfrýjanda. Skilyrðisins um notkun endanotenda hafi ekki verið getið í kafla 9.2 í uppboðsskilmálunum um skilvirka notkun, heldur aðeins að tíðnin stæði almenningi til boða. Sama krafa hafi verið gerð í grein 2 í tíðniheimildinni sjálfri. Þar hafi notkun verið skilgreind og ekki gerð krafa um að tíðnin yrði notuð af endanotendum. Væri á því byggt af hálfu áfrýjanda að skilgreiningar í grein 9.2 í uppboðsskilmálunum og grein 2 í tíðniheimildinni gengi framar þeirri grein uppboðsskilmálanna sem stefndi vísaði til. Stefndi hefur mótmælt því að þessi málsástæða komist að fyrir Landsrétti. Allar forsendur í tengslum við tilgreinda málsástæðu áfrýjanda lágu fyrir við höfðun málsins í héraði. Verður því ekki talið afsakanlegt sé að málsástæðan hafi ekki komið fram í héraði. Þegar af þeirri ástæðu verður ekki á henni byggt við úrlausn málsins, sbr. 2. mgr. 163. gr. laga nr. 91/1991 um meðferð einkamála.

7

Að þessu gættu en að öðru leyti með vísan til forsendna hins áfrýjaða dóms verður hann staðfestur.

8

Áfrýjandi greiði stefnda málskostnað fyrir Landsrétti eins og í dómsorði greinir.

Dómsorð :

Hinn áfrýjaði dómur skal vera óraskaður.

Áfrýjandi, Yellow Mobile B. V., greiði stefnda, Fjarskiptastofu, 1.000.000 króna í málskostnað fyrir Landsrétti.